Manden, der er kendt som ’slikkemanden’, har siddet varetægtsfængslet siden 8. december 2015, men er nu flygtet og efterlyst af politiet.

Københavns Politi efterlyser en 33-årig mand, der onsdag er stukket af fra Psykiatrisk Center i Hvidovre.

Manden, der er kendt som ’slikkemanden’, har siddet varetægtsfængslet siden 8. december 2015 for en stribe voldtægtsforsøg og blufærdighedskrænkelser, hvor han har befamlet, kysset og ikke mindst slikket på tilfældige kvinder i hovedstadsområdet.

Det skriver Københavns Politi i en pressemeddelelse.

Politiets efterlysning afskrækker muligvis ikke manden fra at begå nye krænkelser, fremgår det desuden af pressemeddelelsen.

Politiet skriver følgende om mandens signalement i pressemeddelelsen:

- Manden er 33 år, ca. 175 cm. høj og spinkel af bygning med sort karseklippet hår og kraftigt, sort fuldskæg. Da han forlod stedet, var han iført mørk jakke, cowboybukser og sorte gummisko. Manden har flere gange under varetægtsfængslingen ændret frisure og haft skiftende skægvækst.

Københavns Politi vil meget gerne høre fra borgere, der har oplysninger i sagen. Man skal dog være opmærksom på, at manden kan være farlig, lyder advarslen.

Kontakt politiet på 114, hvis du har oplysninger.